Det vart resultatet etter gårsdagens møtesjau etter framlegget i Revidert nasjonalbudsjett om konsekvensane av 10 mill. kroner ekstra til rassikring i Austefjorden. Desse midlane er lagt inn i den spesielle rassikringsposten i statsbudsjettet.
Riset bak spegelen er at planlagt start på Eiksundsambandet med bompengar i 2003, blir utsett til slutten av det året eller til 2004. Dette vil igjen redusere behovet for statlege midlar til prosjektet i 2004, heiter det.
Grunngjevinga frå departementet er at fylkeskommunen har prioritert riksveg 651 Greifsneset - Løvikneset framfor riksveg 653 Eiksundsambandet. Departementet vil ut frå dette kome tilbake til starttidspunkt for sistnemnde prosjekt i statsbudsjettet for 2003.
Frå styret i Eiksundsambandet AS ligg det føre ein skarp protest mot ei slik eventuell utsetjing. Styret har vanskar med å skjøne samanblandinga mellom dei to nemnde prosjekta.
I fylkesutvalet framheldt senioringeniør Svein Solbjørg frå vegkontoret at eit eventuelt avvik på 10 mill. kroner ikkje får konsekvensar for framdrifta av Eiksundsambandet. Hovudspørsmålet er i så måte om dette også medfører kutt i løyvingane til prosjektet i høve til handlingsprogrammet i transportplanen for 2003 og 2004. Det blir verre.
Fylkesordførar Ole E. Øverland (Sp) erklærte at han kjenner seg snytt etter det som har kome fram, som at ein sjølv får rekninga for ei gåve. I beste fall er snakk om ei dårleg pedagogisk framstilling frå departementet si side. Han slo til lyd for ei føreteljing til samferdselskomitéen der ein tek avstand frå det departementet framheld i omtalen av Revidert nasjonalbudsjett.
Kåre Hanken (Sp), Jan Magne Dahle (SV), Arne Dyrhol (H) og Svein A. Roseth (KrF) støtta tanken om å sende ein oppklarande protest mot kutt og utsetjing for Eiksundsambandet. Alle er no spente på den vidare utvikling.